Oor die jong Afrikaner en die kruppel driepoothond – Roelof van Wyk gesels oor sy kunsuitstalling in Kaapstad | LitNet
Roelof van Wyk, Naomi Meyer 2012-07-24
In die ou dae was dit die kerk en die politiek. Nou, ná The Spear, kan mens nie anders as om raak te sien hoe hand-om-die-lyf kuns en die politiek loop nie.
Naomi Meyer het Roelof van Wyk hieroor en oor sy werk gevra voor die uitstalling op 26 Julie ten einde loop.
Hallo Roelof, vertel ons asseblief van jou uitstalling oor die jong Afrikaner wat hierdie week ten einde loop.
Die projek is 'n persoonlike refleksie oor my Afrikanerskap, 'n ondersoek na wat dit beteken om in hierdie tyd en plek as wit Afrikane, deur die lens van Afrikanerwees, die goed en die sleg daarby ingebou, my plek hier en nou, te bekyk.
Hoe beleef jy mense se reaksies op die uitstalling? Hoeveel mense kom kyk na die uitstalling? Is hulle meestal "Afrikaners", en wat sê hulle?
Die aandag wat aan die projek geskenk is deur die hoofstroommedia en akademici tegelykertyd, het my werklik verras. Ek het besef dat mense honger is om hieroor te praat sonder om skaam of skepties te moet wees oor die (vloek)woord. Dis amper 'n honger om hoopvolle voorbeelde te kan sien waarin ons op nuwe maniere met ons Afrika-tradisie en mede-Afrikane kan saam bestaan. As ons nie verby ras kan sien in hierdie rasgelaaide land nie, kan ons ten minste daardeur probeer kyk en soort van 'n sin begin maak.
Het The Spear kuns in Suid-Afrika 'n hupstoot gegee en groter belangstelling ontketen in die belang van kuns? En wat hierby aansluit: Het The Spear gesprek wat wyer strek, help aanvuur? The Spear was dalk 'n geleentheid vir alle groepe in die land om met mekaar te praat (dit het nie noodwendig so gebeur nie, mense het net "met mekaar" gesels). Wat van jou uitstalling – wie praat hieroor, dink jy, en kan dit dalk bydra tot die hele land se narratief?
Ek lag sommer hardop. The Spear het niks met kuns nie en alles met politiek te doen. Wat 'n gulde geleentheid vir die Prez se spindokters om die emosies van die mense te (ont)roer. "Kyk! Pappa se piel hang uit. ... Die patriarg word aangeval, die hoof van die huis is kaal en kru beledig deur 'n wit man in die wit kubus in die wit voorstad gebou met swart arbeid en apartheidsgeld!" Nee, ons praat nie met mekaar tensy dit in geweld omvou word en met 'n moontlike kontantuitbetaling aangeblaas word nie.